Video: Ouers moet byna R2 miljoen opdok ná kind kunswerk omstampSkermgreep uit die video Die ouers van ŉ vyfjarige seun van Kansas, VSA, het ŉ eis van $132 000 (meer as R1,7 miljoen) ontvang nadat hy ŉ kunswerk by ŉ plaaslike gemeenskapsentrum omgestamp het. Die beeldhouwerk, “Aphrodite di Kansas City”, is uitgestal in die Tomahawk Ridge-gemeenskapsentrum in Overland Park. Beeldmateriaal wys hoe die seun aan die kunswerk vat voor dit omval. Die gesin het ŉ paar dae later die eis van $132 000 ontvang van Overland Park se versekeringsmaatskappy, waarin daar genoem word dat die beeld onherstelbaar beskadig is. “Jy is verantwoordelik vir die toesig van ŉ minderjarige kind. Jou versuim om hom dop te hou, word as nalatig beskou,” lui die brief. “Ek was verbaas, en het aanstoot geneem dat hulle my nalatig noem,” het die seun se ma, Sarah Goodman, aan ABC gesê. “Hulle het dit soos ŉ misdaadtoneel hanteer.” Die kunstenaar, Bill Lyons, het aan ABC News gesê hy het twee jaar lank aan die stuk gewerk. Hy het self die beeld ondersoek en bepaal dat dit nie herstel kan word nie. “Ons het al ander kunswerke hier gehad en nog nooit ŉ probleem gehad nie,” het Sean Reilly, woordvoerder vir die stad, gesê. “Ons het nog nooit só situasie gehad nie. Kinders het nog nooit op die kunswerke geklim nie.” Goodman voer aan die beeldhouwerk moes stewiger vasgemaak gewees het. Sy ontken ook dat haar kind sonder toesig was. Volgens haar het sy en haar man daar naby staan en gesels en vriende gegroet toe die voorval gebeur het. “Hy het dit nie doelbewus gebreek nie. Dit het op hom geval. Dit was nie stewig vasgemaak nie. Dit was glad nie veilig nie.”